En middelsstor, spinkel, blank løpebille. Forkroppen er brunrød, dekkvingene brungule til brunrøde. Forkroppen er ganske smal, dekkvingene bredt ovale slik at dyret blir litt edderkopplignende. Hodet er firkantet, lengre enn bredt, med bittesmå fasettøyne. Kjevene er krumme og skarpe, noksp kraftige, men ikke spesielt lange. Antennene er tynne og omtrent så lange som kroppen. Pronotum er nærmest hjerteformet, litt lengre enn bredt. Dekkvingene er bredt ovale, over dobbelt så brede som pronotum, med fine punktstriper. Beina er lange og tynne.